Google Gemini Advanced slår ChatGPT Plus i norsk språk
Den nye chatboten Gemini Advanced er så god at Aftenpostens språkekspert vil ha hjelp av den til å forbedre sitt eget språk.  – Det viktigste for meg og mine tekster er at den gjør klare forenklinger. Den kutter ut og rydder opp i tunge konstruksjoner og skjærer bort en del unødige ord. I det hele tatt forbedrer den språket. Det sier Aftenpostens språkekspert Eiolf Solvang. Han har testet den ferske chatboten Gemini Advanced fra Google.  Helt siden ChatGPT Plus ble lansert for et drøyt år siden, har det vært enighet blant ekspertene om at den er best på det meste. Den er drevet av GPT-4, språkmodellen som til nå har vært regnet som best. Nå har Google lansert sin konkurrent Gemini Advanced. En rekke testere har funnet ut at nykommeren er omtrent på nivå med ChatGPT Plus, men ofte lik eller litt dårligere. På for eksempel logikk og programmering når Google ikke helt opp. Av syv Youtubere konkluderer ingen med at den er klart bedre. Men samtlige anbefaler folk å teste den siden Google lokker med de to første månedene gratis. Da Gemini Advanced ble lansert sist torsdag, skulle den bare være tilgjengelig på engelsk, ifølge Google. Fra første stund merket vi i Aftenposten at den ikke bare skriver norsk, men også skriver svært godt. Derfor satte vi opp vårt eget lille elitemesterskap i norsk språk for KI-modeller. – Ville helt klart valgt den Vi ba både ChatGPT Plus og Gemini Advanced om å lese gjennom tre ulike stiler fra videregående. To av dem hadde fått en sekser. En fikk en femmer. Evalueringene og stilene er lagt ut av Skrivesenteret ved NTNU. Chatbotene fikk beskjed om bare å forbedre språket, ikke endre innholdet. De kjørte fire fullstendige gjennomganger av hver stil. Aftenpostens språkekspert Eiolf Solvang har over 30 års erfaring som korrekturleser, redigerer og språkspaltist. Han brukte mange timer på å gjennomgå flere hundre retteforslag fra chatbotene. Solvang ble pensjonert i 2019, men er fortsatt medlem av avisens språkutvalg og får betalt for å forbedre språket i avisen.  Eksperten fikk ikke på forhånd vite hvilken chatbot som sto bak hver tekst. Resultatet ble soleklart. På en karakterskala fra 1 til 6 får Gemini Advanced 4,75. ChatGPT Plus må nøye seg med 4,25.  Langt flere forbedringer Mens ChatGPT Plus ikke engang klarte å gjøre to klare forbedringer for hver gang den gjorde en feilaktig rettelse, gjorde Gemini Advanced nesten fire forbedringer for hver gang den gjorde en feil. I tillegg markerte ChatGPT Plus seg ved å velge gammeldagse, stive løsninger oftere. Den gjorde også svært mange endringer, og ofte uten at resultatet ble klart bedre.  – Selv om jeg har testet GPT-4 tidligere, ble jeg overrasket over hvor mye bedre Gemini Advanced er. Jeg ville helt klart valgt den. Og ja, jeg ville brukt dette verktøyet også på mitt eget språk, sier Solvang.  Selv om anbefalingen er klar, mener han det er viktig at språkbrukere er klar over at også Gemini Advanced gjør feil.  – Så lenge man vet at det som kommer, bare er forslag, er dette et nyttig verktøy. Men du må ha tid til å lese over og ta stilling til endringene. Derfor er ikke dette uten videre en snarvei til en bedre tekst, sier han. Under ser du et eksempel på hvordan Gemini Advanced retter. Stilen handler om Arnulf Øverland. Som du ser, klarer modellen å skille ut Øverlands gammeldagse språk og la det stå. Det moderne språket til eleven blir forbedret. ChatGPT Plus forstår ikke nok, og retter i Øverlands original. Den nye teksten fra modellen er i rødt. Det som foreslås strøket, ser du som overstrøket.  Bør du ta dette i bruk for å forbedre ditt eget språk? Det spørs hva alternativet er. KI-ekspert og professor Ethan Mollick uttrykker det slik i en Linkedin-post:  – Listen for å bygge noe nyttig med generativ KI bør ikke legges på «det må være perfekt». Isteden bør man ta en enkel test: «Hvor dyktig er det beste mennesket brukeren har tilgang på? Kan KI slå dette mennesket?».  Det hører med til testen av Gemini Advanced at den slett ikke er best på alt. Google reklamerer med at chatboten kjenner nyhetsbildet. Men er den bedre enn ChatGPT Plus, som nå også sjekker nyhetene? Vi sjekket dem begge på ti forskjellige nyhetssøk fra den siste uken. Gemini Advanced fikk 13 poeng. ChatGPT Plus fikk 15 poeng, mens Perplexity.ai (basert på GPT-4, men spesiallaget for nyheter og research) fikk 16 av 20 mulige poeng. Foreløpig er denne kvaliteten forbeholdt dem som vil betale, men det varer neppe lenge. Sist torsdag offentliggjorde Google resultatene fra en helt ny gratismodell kalt Gemini 1.5. Ikke bare skal den ha omtrent samme ytelse som Advanced. Den kan også lese veldig mye lengre tekster fra brukeren. Lanseringstidspunktet er ukjent. 
Aftenpostens språkekspert Eiolf Solvang har testet Googles nye chatbot Gemini Advanced mot ChatGPT, og han er fornøyd.  Språkeksperten gjennomgikk flere hundre retteforslag. Gemini Advanced fikk 4,75 på en karakterskala fra 1 til 6, mens ChatGPT Plus fikk 4,25. Solvang nevner at selv om Gemini Advanced gjør feil, er det et nyttig verktøy for forslag til språkforbedringer.